
Hierarchikus trajektóriatervezés autonóm versenyautók számára

Az autonóm járművek világa egyre nagyobb figyelmet kap a kutatás és az ipar területén,
mivel a jövő közlekedése szempontjából kulcsfontosságúak. Azok a cégek és iparági
szereplők, akik sikeresen integrálják az autonóm rendszereket, versenyelőnyre tehetnek
szert, vonzóbbá válva a vásárlók számára a csúcstechnológiai megoldások révén. Az ilyen
rendszerek biztonságos és hatékony működése érdekében elengedhetetlen, hogy megfelelően
reagáljanak a dinamikusan változó környezetre. E kihívások középpontjában áll az
optimális trajektória tervezése, különösen olyan környezetekben, ahol a gyors és pontos
irányítás alapvető fontosságú, mint például a versenysportokban, ahol a teljesítmény optimalizálása
döntő a sikerhez. A dolgozatban egy hierarchikus trajektóriatervezési módszert
mutatok be, amely két szinten működik. Az első szinten geometriai alapú módszerrel kerül
meghatározásra a globális útvonal, amely közel optimális íveket generál. A második
szinten a lokális mozgástervezés numerikus optimalizálással finomítja az útvonalat, alkalmazkodva
a környezeti változásokhoz és a jármű aktuális állapotához. Ez lehetővé teszi
optimalizált sebességprofilok generálását is, biztosítva a leggyorsabb és legbiztonságosabb
irányítást. A módszer egy saját fejlesztésű egyedi szimulációs környezetben került tesztelésre,
különböző pályákon, melyek a szabványos úttervezési irányelveknek megfelelően
kerültek generálásra. A szimulációs környezet lehetőséget ad az algoritmusok teljesítményének
értékelésére és finomhangolására, továbbá cél valós járműves tesztek végrehajtása
is.



